《严庆胄射策南归迂途相访六月二十有一日同游城南书院论文鼓琴煮茶烹鲜徘徊湖上薄莫乃归明日作别书此为赠》
宋代·张栻

炎暑盛三伏，驾言得清游。城南才里所，便有山林幽。

崇莲炫平才，修竹绿高丘。方兹闵雨辰，亦有清泉流。

举网鲜可食，汲井瓜自浮。丝桐发妙音，更觉风飕飕。

喜无举业累，独有讲学忧。逮子閒暇日，微言要穷搜。

譬彼治田者，黾勉在勿休。但勤穮蓘功，勿作刈穫谋。

虽云千里别，岂无置书邮。祝子时嗣音，慰我日三秋。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。